見雪
作者：馮時行
朝代：宋

paragraphs: 前日揮輕扇，今日御重衣。
重衣御則已，仍驚朝雪飛。
數峯起天末，練練生光輝。
有如老大臣，正色立玉墀。
風自山椒來，凜凜折我髭。
馬上久駐目，感此良慘悽。
一昏復一曉，冉冉歲月移。
憶昨大觀初，我始垂髫兒。
倏忽一彈指，面目生權奇。
今朝天上雪，宛作山中姿。
豈免三十年，侵我兩鬢垂。
况此甲馬動，憂端宿肝脾。
何當撥百憂，采采山中芝。
一洗稻粱氣，攝身凌霏微。
春花與冬雪，俯視造化爲。
去去宜努力，所幸今未衰。